Broj: 711-I-2067-P-187-21/23-05-23

Zagreb, 29. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom prijave mogućeg sukoba interesa dužnosnika Mate Frankovića, zastupnika u Hrvatskom saboru i gradonačelnika Grada Dubrovnika**,na 26. sjednici, održanoj 29. rujna 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Mate Frankovića, zastupnika u Hrvatskom saboru i gradonačelnika Grada Dubrovnika, neće se pokrenuti budući da iz imenovanja Olge Muratti dana 23. lipnja 2017. za savjetnicu gradonačelnika Grada Dubrovnika za projekt dnevnog boravka osoba treće životne dobi te iz imenovanja iste dana 9. kolovoza 2021. za savjetnicu gradonačelnika Grada Dubrovnika za podizanje kvalitete života osoba treće životne dobi, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 11. kolovoza 2021. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4313-P-187/21-01-2. U predmetnoj prijavi navodi se da je Mato Franković, zastupnik u Hrvatskom saboru i gradonačelnik Grada Splita, imenovao gradsku vijećnicu Grada Dubrovnika za svoju savjetnicu te da ista savjetuje dužnosnika te odobrava njegove, tj. gradske projekte – *de facto* odobrava vlastite projekte.

Povjerenstvo je nastavno na zaprimljenu prijavu porukom elektroničke pošte od 11. listopada 2021. zatražilo od podnositelja prijave specifikaciju o kojoj se gradskoj vijećnici radi te ima li podnositelj saznanja o konkretnim gradskim projektima u kojima je ista sudjelovala odnosno je li bilo poslovnih odnosa navedene vijećnice s Gradom Dubrovnikom, a na koje traženje je podnositelj prijave odgovorio porukom elektroničke pošte od 12. listopada 2021. navodeći da načelno problematizira samo imenovanje članice Gradskog vijeća Grada Dubrovnika Olge Muratti kao savjetnice gradonačelnika Mate Frankovića.

 Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona, a točkom 39. istoga članka propisano je da su gradonačelnici, općinski načelnici i njihovi zamjenici dužnosnici u smislu istoga Zakona.

Uvidom u Registar dužnosnika, kojeg vodi Povjerenstvo, utvrđeno je da je Mato Franković obnašao dužnost zastupnika u Hrvatskom saboru od 14. listopada 2016. do 9. lipnja 2017. te da trenutno obnaša istu dužnost počevši od 22. srpnja 2020., kao i da je dužnost gradonačelnika Grada Dubrovnika obnašao u mandatu 2017.-2021. te da trenutno obnaša istu dužnost počevši od 7. lipnja 2021. Slijedom navedenog, povodom obnašanja navedenih dužnosti Mato Franković bio je u obvezi postupati sukladno odredbama ZSSI-a.

U tijeku postupka Povjerenstvo je izvršilo uvid u prijavu od 11. kolovoza 2021. i specifikaciju navoda prijave od 12. listopada 2021., Registar dužnosnika, dopis Grada Dubrovnika, Upravnog odjela za poslove gradonačelnika, od 17. srpnja 2023. KLASA: 024-03/23-01/01, URBROJ: 2117-01-27-23-2, Rješenje o imenovanju savjetnice gradonačelnika Grada Dubrovnika za projekt dnevnog boravka osoba treće životne dobi od 23. lipnja 2017., KLASA: 013-03/17-03/18, URBROJ: 2117/01-01-17-1, Rješenje o stavljanju van snage Rješenja o imenovanju savjetnice gradonačelnika Grada Dubrovnika za projekt dnevnog boravka osoba treće životne dobi od 26. srpnja 2021., KLASA: 013-03/17-03/18, URBROJ: 2117-01-01-21-2, Rješenje o imenovanju savjetnice gradonačelnika Grada Dubrovnika za podizanje kvalitete života osoba treće životne dobi od 9. kolovoza 2021., KLASA: 013-03/17-03/18, URBROJ: 2117-01-01-21-3, Rješenje o imenovanju savjetnika gradonačelnika Grada Dubrovnika za obalne i pomorske projekte od 21. lipnja 2017., KLASA: 013-03/17-03/16, URBROJ: 2117/01-01-17-1, Rješenje o stavljanju van snage Rješenja o imenovanju savjetnika gradonačelnika Grada Dubrovnika za obalne i pomorske projekte od 26. srpnja 2021., KLASA: 013-03/17-03/16, URBROJ: 2117-01-01-21-2, Odluku o imenovanju savjetnika gradonačelnika Grada Dubrovnika za turizam od 13. rujna 2017., KLASA: 013-03/17-03/29, URBROJ: 2117/01-01-17-1, Rješenje o imenovanju savjetnika gradonačelnika Grada Dubrovnika za turizam i komunalne poslove od 26. srpnja 2021., KLASA: 013-03/17-03/29, URBROJ: 2117-01-01-21-2, Rješenje o imenovanju savjetnice gradonačelnika Grada Dubrovnika za europske fondove od 26. srpnja 2021., KLASA: 013-03/21-03/27, URBROJ: 2117/01-01-21-1, Rješenje o imenovanju savjetnika gradonačelnika Grada Dubrovnika za proračun i financije od 26. srpnja 2021., KLASA: 013-03/21-03/29, URBROJ: 2117-01-01-21-1, mrežne stranice Grada Dubrovnika, Statut Grada Dubrovnika („Službeni glasnik Grada Dubrovnika“, br. 4/09., 6/10., 3/11., 14/12., 5/13., 6/13. – pročišćeni tekst i 9/15.) te Statut Grada Dubrovnika („Službeni glasnik Grada Dubrovnika“, br. 2/21.).

U svrhu utvrđivanja činjenica u postupku iz nadležnosti Povjerenstva od Grada Dubrovnika zatraženo je dopisom Broj: 711-I-1442-P-187-21/23-03-23 od 10. srpnja 2023. očitovanje u odnosu na okolnost imenovanja Olge Muratti za savjetnicu gradonačelnika Grada Dubrovnika i to kada je spomenuta imenovana za savjetnicu gradonačelnika Grada Dubrovnika, po kojoj pravnoj osnovi, temeljem kojih kriterija, s kojim opisom poslova/dužnosti te je li za navedeno primala naknadu i u kojem iznosu. Istim je dopisom od Grada Dubrovnika zatražena dostava podataka o imenovanju ostalih savjetnika gradonačelnika Grada Dubrovnika u razdoblju od 9. lipnja 2017. do danas.

Grad Dubrovnik, Upravni odjel za poslove gradonačelnika, očitovao se dopisom od 17. srpnja 2023. KLASA: 024-03/23-01/01, URBROJ: 2117-01-27-23-2, navodeći da je gradonačelnik Grada Dubrovnika imenovao 23. lipnja 2017. Olgu Muratti savjetnicom Rješenjem o imenovanju savjetnice gradonačelnika Grada Dubrovnika za projekt dnevnog boravka osoba treće životne dobi na temelju članka 41. stavka 3. točke 17. Statuta Grada Dubrovnika („Službeni glasnik Grada Dubrovnika“, br. 4/09., 6/10., 3/11., 14/12., 5/13., 6/13. – pročišćeni tekst i 9/15.), kao i da je navedenim Rješenjem utvrđeno da Olga Muratti prati stanje projekta za koji je imenovana, prati ostvarenje utvrđenih ciljeva i planova, daje mišljenja i prijedloge o aktima koje donosi i/ili predlaže gradonačelnik za taj projekt te obavlja i druge poslove koje joj povjeri gradonačelnik za što ne prima naknadu, a isto Rješenje stavljeno je van snage Rješenjem od 26. srpnja 2021.

U dopisu se dalje navodi da je gradonačelnik Grada Dubrovnika imenovao 9. kolovoza 2021. Olgu Muratti savjetnicom Rješenjem o imenovanju savjetnice gradonačelnika Grada Dubrovnika za podizanje kvalitete života osoba treće životne dobi na temelju članka 48. Statuta Grada Dubrovnika („Službeni glasnik Grada Dubrovnika“, br. 2/21.), kao i da je navedenim Rješenjem utvrđeno da Olga Muratti prati stanje u području za koje je imenovana, prati ostvarenje utvrđenih ciljeva i planova, daje mišljenja i prijedloge o aktima koje donosi i/ili predlaže gradonačelnik u tom području te obavlja i druge poslove koje joj povjeri gradonačelnik za što ne prima naknadu.

U nastavku dopisa se navode podaci o imenovanju ostalih savjetnika gradonačelnika Grada Dubrovnika u razdoblju od lipnja 2017. do danas kako slijedi:

* Rješenjem o imenovanju savjetnika gradonačelnika Grada Dubrovnika za obalne i pomorske projekte od 21. lipnja 2017. imenovan je ………. temeljem članka 41. stavka 3. točke 17. Statuta Grada Dubrovnika („Službeni glasnik Grada Dubrovnika“, br. 4/09., 6/10., 3/11., 14/12., 5/13., 6/13. – pročišćeni tekst i 9/15.) – navedeno Rješenje je stavljeno van snage Rješenjem od 26. srpnja 2021.,
* Odlukom o imenovanju savjetnika gradonačelnika Grada Dubrovnika za turizam od 13. rujna 2017. imenovan je …….. temeljem članka 41. stavka 3. točke 17. Statuta Grada Dubrovnika („Službeni glasnik Grada Dubrovnika“, br. 4/09., 6/10., 3/11., 14/12., 5/13., 6/13. – pročišćeni tekst i 9/15.) – Odluka stavljena van snage Rješenjem od 26. srpnja 2021.,
* Rješenjem o imenovanju savjetnika gradonačelnika Grada Dubrovnika za turizam i komunalne poslove od 26. srpnja 2021. imenovan je ……… temeljem članka 48. Statuta Grada Dubrovnika („Službeni glasnik Grada Dubrovnika“, br. 2/21.)
* Rješenjem o imenovanju savjetnice gradonačelnika Grada Dubrovnika za europske fondove od 26. srpnja 2021. imenovana je …………. temeljem članka 48. Statuta Grada Dubrovnika („Službeni glasnik Grada Dubrovnika“, br. 2/21.),
* Rješenjem o imenovanju savjetnika gradonačelnika Grada Dubrovnika za proračun i financije od 26. srpnja 2021. imenovan je ………………… temeljem članka 48. Statuta Grada Dubrovnika („Službeni glasnik Grada Dubrovnika“, br. 2/21.).

U dopisu se zaključno navodi da imenovani savjetnici za svoj angažman nisu primali naknadu.

Uvidom na mrežne stranice Grada Dubrovnika Povjerenstvo je utvrdilo da je Olga Muratti u sastavu Gradskog vijeća Grada Dubrovnika koje je konstituirano na sjednici održanoj 15. lipnja 2021.

Uvidom u odredbe Statuta Grada Dubrovnika („Službeni glasnik Grada Dubrovnika“, br. 4/09., 6/10., 3/11., 14/12., 5/13., 6/13. – pročišćeni tekst i 9/15.) utvrđeno je da je člankom 41. stavkom 3. točkom 17. bilo propisano da u obavljanju izvršne vlasti gradonačelnik osniva savjetodavna tijela i imenuje članove savjetodavnih tijela, i to samo kad je to potrebno radi davanja stručnih mišljenja i predlaganja rješavanja određenih pitanja iz područja koja ne spadaju u uži djelokrug upravnih tijela Grada Dubrovnika ako su rashodi planirani u proračunu Grada Dubrovnika, za tu namjenu.

Uvidom u odredbe Statuta Grada Dubrovnika („Službeni glasnik Grada Dubrovnika“, br. 2/21.) utvrđeno je da je člankom 48. stavkom 3. točkom 17. propisano da u obavljanju izvršne vlasti gradonačelnik osniva savjetodavna tijela i imenuje članove savjetodavnih tijela, i to samo kad je to potrebno radi davanja stručnih mišljenja i predlaganja rješavanja određenih pitanja iz područja koja ne spadaju u uži djelokrug upravnih tijela Grada Dubrovnika ako su rashodi planirani u proračunu Grada Dubrovnika, za tu namjenu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona osobe navedene u stavku 2. tog članka (član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Nastavno na sve utvrđeno Povjerenstvo zaključuje da iz imenovanja Olge Muratti dana 23. lipnja 2017. za savjetnicu gradonačelnika Grada Dubrovnika za projekt dnevnog boravka osoba treće životne dobi te iz imenovanja iste dana 9. kolovoza 2021. za savjetnicu gradonačelnika Grada Dubrovnika za podizanje kvalitete života osoba treće životne dobi ne proizlazi da je u opisanom postupanju dužnosnika Mate Frankovića, zastupnika u Hrvatskom saboru i gradonačelnika Grada Dubrovnika, došlo do moguće povrede odredbi ZSSI-a.

Naime, članstvo u Gradskom vijeću Grada Dubrovnika u odnosu na dužnost gradonačelnika Grada Dubrovnika ne predstavlja samo po sebi interesnu povezanost definiranu člankom 4. stavcima 2. i 5. ZSSI-a bez drugih utvrđenih osnova ili okolnosti koji upućuju na privatni interes dužnosnika, a što u konkretnom slučaju nije utvrđeno niti je podnositelj prijave na takve osnove i okolnosti upirao u svojoj prijavi.

Dužnosnik je predmetna imenovanja izvršio temeljeći ih na osnovi sadržanoj u odredbama Statuta Grada Dubrovnika, koje propisuju da u obavljanju izvršne vlasti gradonačelnik osniva savjetodavna tijela i imenuje članove savjetodavnih tijela, i to samo kad je to potrebno radi davanja stručnih mišljenja i predlaganja rješavanja određenih pitanja iz područja koja ne spadaju u uži djelokrug upravnih tijela Grada Dubrovnika ako su rashodi planirani u proračunu Grada Dubrovnika, za tu namjenu, pri čemu niti jedan imenovani savjetnik za obavljanje zadaća utvrđenih aktom o imenovanju nije primao naknadu.

Povjerenstvo također napominje da članovi predstavničkih tijela jedinica lokalne i područne (regionalne) samouprave nisu dužni primjenjivati odredbe ZSSI-a budući da nisu obuhvaćeni odredbama članka 3. ZSSI-a koji utvrđuje krug dužnosnika u smislu istog Zakona.

Slijedom svega navedenog, odlučeno je kao u izreci ovoga akta.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Dužnosniku Mati Frankoviću, osobnom dostavom
2. Podnositelju prijave, na adresu iz prijave
3. Objava na internetskoj stranici Povjerenstva
4. Pismohrana